Na osnovu člana 23. Ustava Bosansko – podrinjskog kantona Goražde (“Službene novine Bosansko – podrinjskog kantona Goražde ”, broj: 8/98, 10/00 i 5/03), Skupština Bosansko – podrinjskog kantona Goražde na sjednici održanoj dana \_\_\_\_\_\_\_\_. godine, utvrdila je,

**(Nacrt)**

**Z A K O N A
O IZMJENAMA I DOPUNAMA ZAKONA O UPOTREBI GRBA I ZASTAVE BOSANSKO – PODRINJSKOG KANTONA GORAŽDE**

**Član 1.**

U Zakonu o upotrebi grba i zastave Bosansko – podrinjskog kantona Goražde ("Službene novine Bosansko – podrinjskog kantona Goražde", broj 7/97) u članu 1. iza riječi “Kanton” riječ “Goražde” se briše

**Član 2.**

Član 4. mjenja se i glasi:

“Isticanje grba i zastave Kantona sa grbom i zastavom Federacije Bosne i Hercegovine i sa grbom i zastavom Bosne i Hercegovine , vrši se u skladu sa zakonima Bosne i Hercegovine i Federacije Bosne i Hercegovine.”

**Član 3.**

U članu 6. riječi: ”Predsjednika Kantona Goražde” zamjenjuje se riječima: “Predsjedavajućeg Skupštine Kantona”.

**Član 4.**

U članu 10. riječ “županija” briše se.

**Član 5.**

U članu 11. tačka 2. mijenja se i glasi:

"2. u službenim prostorijama i natpisima na zgradama u kojima su smješteni kantonalni organi vlasti i drugi organi, službe i institucije koje su osnovane kantonalnim propisom, kao i organizacionim jedinicama tih organa, službi i institucija na teritoriji Kantona, memorandumima i službenim vozilima tih organa;".

Tačka 3. briše se.

Iza dosadašnje tačke 3. dodaju se nove tačke. 4. i 5. koje glase:

“ 4. na službenim legitimacijama koje izdaju kantonalni organi.

 5. na poslaničkim legitimacijama poslanika u Skupštini Kantona.”

U dosadašnjoj tački 4. riječi: “odorama stražara kantonalnih ustanova za izvršenje kaznenih sankcija” brišu se i postaje tačka 3.

Dosadašnja tačka 5. postaje tačka 6.

**Član 6.**

U članu 12., tačka. 2. briše se.

Tačka 4. mjenja se i glasi:” na zvaničnim pozivnicama, čestitkama i sličnim aktima koje koristi predsjedavajući i zamjenik predsjedavajućeg Skupštine Kantona, premijer, ministri i drugi funkcioneri Kantona,” i postaje tačka 3.

Dosadašnje tačke. 3. i 5. postaju tačke. 2. i 4.

**Član 7.**

U članu 13. tačka 5. mijenja se i glasi:

“na desnoj strani, sprijeda gledano, od grba strane države ili međunarodne organizacije, koji se ističe u centru, osim u slučajevima zvaničnih posjeta državnih ili međunarodnih organizacija, kada se upotrebe vrše u skladu sa članom 4. ovog zakona.”

**Član 8.**

U članu 14. u tačci 1. riječi “, Predsjednik Kantona Goražde” brišu se.

Tačka 2. mijenja se i glasi: “u dane praznika na zgradama u kojima su smješteni kantonalni organi vlasti i drugi organi, službe i institucije koje su osnovane kantonalnim propisom, kao i organizacionim jedinicama tih organa, službi i institucija na teritoriji Kantona,”

Tačka 3. briše se.

Dosadašnje tačke. 4. i 5. postaju tačke. 3. i 4.

**Član 9.**

U članu 15. tačka. 2. briše se, a tačke. 3, 4. i 5. postaju tač. 2, 3. i 4.

**Član 10.**

U članu 16. u tačci 2. iza riječi “polukrug” dodju se nove riječi “u skladu sa članom 4. ovog zakona.”

U tačci 4. iza riječi “vrsti” dodaje se nova riječ “sprijeda gledano”, ostali tekst ostaje nepromjenjen.

Tačka 6. se briše, a iza tačke 5. dodaje se novi stav koji glasi:”Ako se zastava Kantona ističe pored neke druge zastave , ona se uvijek nalazi s lijeve strane , sprijeda gledano.

**Član 11.**

U članu 17. riječ “bijelo” zamjenjuje sa sa riječi “plavo”.

**Član 12.**

U članu 19. riječ "DEM" zamjenjuje se riječju "KM".

**Član 13.**

U članu 20. riječ "DEM" zamjenjuje se riječju "KM".

**Član 14.**

Član 21. briše se.

**Član 15.**

Dosadašnji član 22. postaje član 21. i u istom se dodaje novi stav 1. i glasi: “ Ovlašteni organ za izricanje prekršajnih sankcija putem izdavanja prekršajnog naloga i pokretanje prekršajnog postupka je Ministarstvo unutrašnjih poslova Kantona.”

Dosadšnji stavovi 1. i 2. postaju stavovi 2. i 3.

**Član 16.**

Ovlašćuje se Ustavna i zakonodavno - pravna komisija Skupštine Kantona Goražde da utvrdi prečišćeni tekst Zakona o upotrebi grba i zastave Bosansko – podrinjskog kantona Goražde.

**Član 17.**

Ovaj zakon stupa na snagu osmog dana o dana objavljivanja u "Službenim Bosansko – podrinjskog kantona Goražde.”

Broj:\_\_\_\_\_\_\_\_\_/12 PREDSJEDAVAJUĆI

\_\_\_\_\_\_\_\_\_\_\_.2012.godine SKUPŠTINE BPK GORAŽDE

 ***Nazif Uruči, dipl.politolog***

**O B R A Z L O Ž E NJ E**

**I PRAVNI OSNOV**

Pravni osnov za donošenje ovog Zakona sadržan je u odredbama člana 7. Ustava Bosansko – podrinjskog kantona Goražde („Službene novine Bosansko – podrinjskog kantona Goražde“, broj:8/98, 10/00 i 5/03) kojim je utvrđeno da Kanton ima, između ostalog, grb i zastavu o kojima odlučuje Skupština Kantona, te odbedbama člana 23. kojim je utvrđena zakonodavna nadležnost Skupštine Kantona.

**II RAZLOZI DONOŠENJA**

Postojeći Zakon o upotrebi grba i zastave Bosansko-podrinjskog kantona ( Službene novine Bosansko-podrinjskog kantona Goražde, broj: 7/97) donešen je prije skoro 15 godina. U međuvremenu je na svim nivoima ustavnog i administrativnog uređenja u Bosni i Hercegovini došlo do nekoliko ustavnih i zakonskih promjena koje pojedina pitanja koje obuhvata i ovaj predmetni Zakon reguliše na drugačiji način. Osim toga zakonska rješenja o pitanju upotrebe zastave i grba na nivou FBiH su dopunjena, što sve ukupno stvara potrebu prilagođavanja kantonalnog propisa iz ove oblasti. Tačnije, Izmjene i dopune Zakona o upotrebi grba i zastave Bosansko - podrinjskog kantona Goražde , predlažu se radi usklađivanja sa Zakonom o upotrebi grba i zastave Federacije Bosne i Hercegovine („Službene novine Federacije BiH“, broj: 26/96 i 17/02), te Zakonom o Vladi Bosansko - podrinjskog kantona Goražde („Službene novine Bosansko - podrinjskog kantona Goražde“ broj:5/03), kao i drugih potrebnih usklađivanja, koja se navode u obrazloženju pravnih rješenja a proizilaze iz naprijed pomenutih zakonodavnih procesa na svim nivoima.

**III PRAVNA RJEŠENJA**

**Član 1. –** U članu jedan skraćeni naziv se nomotehnički usklađuje sa uspostavljenom praksom na način da se u zakonskim tekstovima Bosansko-podrinjski kanton Goražde skraćeno označava kao „Kanton“.

**Član 2.** – članom 4. reguliše se način korišćenja i upotrebe grba i zastave Kantona sa grbom i zastavom FBiH i BiH, na način da se propisuje upućujuća odredba usmjerena na propise višeg nivoa u ovoj oblasti na koji način se postiže usklađenost i harmoniziranost.

**Član 3. –** u članu 6. riječi: “Predsjednika Kantona Goražde“ zamjenjuje se riječima: “Predsjedavajućeg Skupštine Kantona“ , iz razloga što je funkcija „Predsjednika Kantona“, ustavnim izmjenama ukinuta. Ovim prijedlogom Zakona se predlaže da čuvanje orginala grba i zastave bude povjereno Predsjedavajućem Skupštine Kantona obzirom na ustavni položaj Predsjedavajućeg i njegova ovlaštenja.

**Član 4.** – Presuda Ustavnog suda FBiH broj: 7/98 konstatovala je da Ustav FBiH nepoznaje naziv županija, u odnosu na šta se i odnosi izmjena ovog člana.

**Član. 5. –** u članu 11. tačka 2. izmjene i dopune se vrše u skladu sa Zakonom o upotrebi grba i zastave Federacije BiH i Zakona o organizaciji organa uprave u FBiH( Sl. novine FBiH, 35/05) na način da se nabrajaju oblici organizovanja organa vlasti u odnosu na načine i nazive iz perioda donošenja predmetnog Zakona.

Tačka 3. se briše iz razloga što je kroz procese osnaživanja i upostave državnih institucija BiH pitanje granica između entiteta u smislu njihovog obilježavanja postalo manje značajno.

Dodatno se predlaže regulisanje upotrebe grba na službenim legitimacijama i poslaničkim legitimacijama što nije bilo ranije regulisano.

Obzirom da je pitanje izvršenja krivičnih sankcija prebačeno na nivo federacije BiH pitanje odora stražara u ustanovama za izvršenje krivičnih sankcija je postalo irelevantno za kantone.

**Član 6.** – u članu 12. tačka 2. se briše iz razloga usklađivanja sa federalnim propisom, to jeste sa Zakonom o upotrebi grba i zastave Federacije Bosne i Hercegovine i činjenice da je ustavnim promjenama Vojska FBiH ukinuta.

Tačka 4. mjenja se iz razloga što su ustavnim promjena pojedine funkcije vlasti ukinute i ovo pitanje je potrebno regulisati, odnosno uskladiti sa važećim ustavnim i zakonskim rješenjima.

**Član 7. -** u članu 13. tačku 5. je potrebno izmjeniti, odnosno prilagoditi propisima Bosne i Hercegovine i FBiH obzirom da su pitanja koja ukjučuju međunarodne odnose u nadležnosti viših nivoa vlasti, a na način da se propisuje upućujuća pravna norma.

**Član 8. –** u članu 14. izmjene i dopune vrše se usklađivanjem sa važećim ustavima i potrebom da se nazivi organa vlasti odrede shodno organizovanju propisanom Zakonom o organizaciji organa uprave u FBiH.

**Član 9. –** u članu 15. tačka 2. se briše iz razloga usklađivanja sa federalnim propisom, to jeste sa Zakonom o upotrebi grba i zastave Federacije Bosne i Hercegovine i činjenice da je ustavnim promjenama Vojska FBiH ukinuta.

**Član 10. –** učlan 16. izmjene i dopune su usmjerene na usklađivanje sa zakonima višeg nivoa ( tačka 2, 5. i 6.) , kao i pojašnjenja i jasnije upotrebu ( tačka 4.).

**Član 11.** – član se prilagođava izgledu zastave BPK-a obzirom da je ista od donošenja predmetnog zakona do danas izmjenjena.

**Član 12. –** u članu 19. riječ „DEM“ zamjenjuje se riječju „KM“ budući da je u međuvremenu „KM“ postala jedina zvanična valuta u BiH.

**Član 13. –** u članu 20. riječ „DEM“ zamjenjuje se riječju „KM“ budući da je u međuvremenu „KM“ postala jedina zvanična valuta u BiH.

**Član 14.** – član 21. se briše, iz naprijed navedenih razloga budući da je predmetni član privremeno regulisao pitanje valute plaćanja novčane kazne, a predmetno pitanje je u međuvremnu regulisano.

**Član 15. –** u članu 15. se dodaje novi član kojim se na jasniji i precizniji način određuje dosadašnji nadzor i nadležni organ za vršenje nadzora kao i oblici vršenja nadzora.

**Član 16. –** zbog značajnih izmjena ovog Zakona ovlašćuje se Ustavna i zakonodavna komisija Skupštine Kantona Goražde da utvrdi prečišćeni tekst Zakona o upotrebi grba i zastave Bosansko – podrinjskog kantona Goražde shodno nadležnostima utvrđenim Poslovnikom o radu Skupštine Bosansko-podrinjskog kantona Goražde

**Član 17. –** propisuje se uobičajeni način stupanja na snagu Zakona.

**IV FINANSIJSKA SREDSTVA**

Za provođenje ovog Zakona nisu potrebna dodatna finansijska sredstva.